Številka: 041-323/2022/2

Datum: 6. 10. 2022

Zadeva: Mnenje Ministrstva za javno upravo v zvezi z odprtjem transakcijskega računa za volilno kampanjo po poteku zakonskega roka

Na Ministrstvu za javno upravo smo prejeli več vprašanj v zvezi z odpiranjem transakcijskih računov za lokalne volitve, v katerih prosilci navajajo, da so zamudili zakonski rok za odprtje navedenih računov ter, da so jih posamezne poslovne banke obvestile, da transakcijskih računov za lokalne volitve po poteku roka ne odpirajo več. V skladu z rokovnikom za volilna opravila za lokalne volitve je bil 5. 10. 2022 zadnji dan za odprtje volilnega računa. Prosilci sprašujejo, ali je dovoljeno odpreti transakcijski račun za lokalne volitve po poteku zakonskega roka?

Ministrstvo za javno upravo je pristojno za sistemsko ureditev volilne kampanje. V nadaljevanju vam posredujemo odgovor iz vidika veljavne ureditve.

Po Zakonu o volilni in referendumski kampanji[[1]](#footnote-1) (v nadaljevanju: ZVRK) mora organizator volilne kampanje najkasneje 45 dni pred dnem glasovanja na volitvah odpreti poseben transakcijski račun z oznako »za volilno kampanjo« pri tem navesti tudi volitve, za katerega organizira kampanjo. Organizator volilne kampanje mora vsa finančna sredstva, ki jih sam nameni ali dobi od drugih pravnih ali fizičnih oseb za financiranje volilne kampanje, zbrati na tem transakcijskem računu. Vse stroške volilne kampanje mora organizator volilne kampanje poravnavati izključno s tega računa (prvi odstavek 16. člena ZVRK). V 38. členu ZVRK je kot prekršek opredeljeno, če organizator volilne kampanje prepozno odpre oziroma ne odpre posebnega transakcijskega računa (16. člen ZVRK) in za to kršitev organizatorja in njegove odgovorne osebe so določene globe. Ni pa določeno kot prekršek, če banke kot ponudnice plačilih storitev organizatorju odprejo račun za volilno kampanjo po poteku navedenega roka.

Kandidati za člane predstavniških in individualno voljenih organov lokalnih skupnosti so hkrati z vložitvijo kandidatur dolžni podatke[[2]](#footnote-2) o organizatorju volilne kampanje in podatke o odprtju posebnega transakcijskega računa za volilno kampanjo (številko transakcijskega računa, naslov banke in naslov imetnika transakcijskega računa) sporočiti občinski volilni komisiji (drugi odstavek 17. člena ZVRK). Prepozno odprt posebni transakcijski račun za volilno kampanjo ni razlog za zavrnitev kandidature, kar se presoja po določbah Zakona o lokalnih volitvah in Zakona o volitvah v državni zbor.

Glede na navedeno je mnenje Ministrstva za javno upravo, da se lahko transakcijski račun za lokalne volitve odpre tudi po poteku zakonskega roka. S tem se organizatorju volilne kampanje omogoči zakonito izvedbo financiranja volilne kampanje ter transparentno zbiranje in porabo sredstev za volilno kampanjo.

1. Uradni list RS, št. 41/07, 103/07 – ZPolS-D, 11/11, 28/11 – odl. US in 98/13. [↑](#footnote-ref-1)
2. Obrazec za poročanje je objavljen na spletni strani DVK: <https://www.dvk-rs.si/fileadmin/user_upload/Podatki_o_organizatorju_volilne_kampanje_instruktivni_obrazec_LV_2022_27_09_2022.docx>. [↑](#footnote-ref-2)